钦定古今图书集成/明伦汇编/氏族典/第344卷 > 《廖用贤尚友录》 > 周亚夫
## 钦定古今图书集成/明伦汇编/氏族典/第344卷 > 《廖用贤尚友录》 > 周亚夫

按《汉书周勃传》，勃子胜之坐杀人死，国绝。文帝择勃
子贤者，皆推亚夫，迺封为条侯。文帝后六年，匈奴大
入边，以亚夫为将军，军细柳以备寇。上自劳军不得
入，于是使使持节诏将军，乃开壁门，天子按辔徐行，
成礼而去。称善者久之，迺拜亚夫为中尉。孝景帝三
年，吴楚反，亚夫以中尉为太尉，东击吴楚，因自请。上
曰：“楚兵剽轻，难与争锋，愿以梁委之，绝其食道，乃可
制也。”上许之。亚夫会兵荥阳，走昌邑，深壁而守，吴楚
饿，迺引去，亚夫出精兵追击，尽掳之。五岁，迁为丞相，
景帝甚重之。上废栗太子，亚夫固争之，不得，上由此
疏之。而梁孝王每朝，常与太后言亚夫之短。顷之，上
居禁中，召亚夫赐食，不置箸。亚夫心不平，顾谓尚席
取箸。上视而笑曰：“此非不足君所乎？”亚夫免冠谢，趋
出。上目送之曰：“此鞅鞅，非少主臣也。”居无何，亚夫为
父买《尚方甲楯》可以葬者，取庸苦之。上变告，事连亚
夫，入廷尉，不食五日死。上乃更封勃它子坚为平曲
侯，传子建德为太子太传。后有罪，国除。至平帝元始
二年，复封勃元孙之子恭为绛侯，千户。